Imtella' April 17, 2021 - Aġġornata 17 Ta' April, 2021 5:10pm Rapport: Ruth Castillo Diversi Maltin urew rispett lejn il-memorja tad-Duka ta' Edinburgh b'ġesti differenti, fosthom quddiem il-villa li għal xi żmien wara t-Tieni Gwerra Dinjija kien isejjaħ "id-dar". Għal sentejn bejn l-1949 u l-1951, Villa Gwardamanġa kienet id-dar għall-Prinċep Philip u martu r-Reġina Eliżabetta II, li dak iż-żmien kienet għada prinċipessa. Fl-aħħar jiem, għadd ta' Maltin sellmu l-memorja tal-Prinċep billi ħallew fjuri fuq l-għatba ta' din il-villa. F'ċerimonja qasira organizzata mill-Malta George Cross Movement, tfakkret ħidmet il-prinċep bħala uffiċċjal mal-flotta rjali. Is-Segretarja tar-Royal Naval Association, Elaine Zerafa, stqarret li dan il-jum ta' dieqa jfakkarha fil-memorji sbieħ li kellha tal-Prinċep Philip li ltaqgħet għall-ewwel darba miegħu fi żjara li r-Reġina kellha f'Sant'Anġlu. Hi u Paul Briffa, chairman tal-assoċjazzjoni, fakkru s-sens ta' umoriżmu li kellu. Għamilt 42 sena fin-Navy dejjem kont niġi Malta. Iltqajt miegħu darbtejn meta kont nistudja l-Ingilterra. Ċajtier. Huwa bniedem li vera jagħmlek at ease biex titkellem miegħu." Xi wħud sellmu lill-Prinċep Philip fi djarhom . . . bħal din id-dar fil-Blata l-Bajda li tajret il-bandiera mezz'asta u dendlet mal-gallarija inkwatru tal-Prinċep. F'nofsinhar, il-Prinċep Philip ingħata tislima b'salut mill-Barrakka ta' Fuq. Fis-salut mogħti mill-Fondazzjoni Wirt Artna b'kollaborazzjoni mal-Awtorità tat-Turiżmu ġew sparati disa' tiri – wieħed għal kull diċenju f'ħajjet il-Prinċep.